# **DECIZIA ETAPEI DE ÎNCADRARE**

## Nr. din 12.2023

(PROIECT)

Ca urmare a solicitării de emitere a acordului de mediu adresate de **COMUNA IP,** cusediul în județul Sălaj, com. Ip, loc. Ip, nr. 93, înregistrată la APM Salaj cu nr. 5600 din data de 04.07.2023, în baza:

- **Legii nr. 292/2018** privind evaluarea impactului anumitor proiecte publice şi private asupra mediului, și a

* **Ordonanţei de Urgenţă a Guvernului nr. 57/2007** privind regimul ariilor naturale protejate, conservarea habitatelor naturale, a florei şi faunei sǎlbatice, aprobată cu modificǎri şi completǎri prin **Legea nr. 49/2011**, cu modificările și completările ulterioare,

autoritatea competentă pentru protecţia mediului APM Sălaj decide, ca urmare a consultărilor desfăşurate în cadrul şedinţei Comisiei de Analiză Tehnică din data de 16.11.2023, că proiectul: **CONSTRUIRE CENTRU DE COLECTARE SELECTIVĂ A DEȘEURILOR PRIN APORT VOLUNTAR ÎN COMUNA IP, JUDEȚUL SĂLAJ,** propus a fi amplasat în jud. Sălaj, com. Ip, loc. Zăuan Băi, F.N.,

**nu se supune evaluării impactului asupra mediului.**

Justificarea prezentei decizii:

**I.** Motivele care au stat la baza luării deciziei etapei de încadrare în procedura de evaluare a impactului asupra mediului sunt următoarele:

**a)** Proiectul se încadrează în prevederile Legii nr. 292/2018 privind evaluarea impactului anumitor proiecte publice şi private asupra mediului, Anexa 2, la pct. 10, lit. b) – proiecte de dezvoltare urbană, inclusiv construcția centrelor comerciale și a parcărilor auto publice și la pct. 11, lit. b) – instalații pentru eliminarea deșeurilor, altele decât cele prevăzute în anexa nr. 1;

- autorităţile reprezentate în comisia de analiză tehnică nu au avut obiecţii/observaţii în ceea ce priveşte proiectul în cauză;

- prezenta solicitare a fost mediatizată prin publicare anunţ în ziarul Magazin Sălajean, afişare şi înregistrare anunţ la sediul Primăriei Comunei Ip, precum şi la sediul şi pe pagina de internet a APM Sălaj, iar proiectul Deciziei etapei de încadrare a fost postat pe pagina de internet a APM Sălaj;

- în urma mediatizării nu au fost înregistrate observaţii/obiecţii din partea publicului privind proiectul în cauză;

- în  urma analizării caracteristicilor proiectului (mărime, producţia de deşeuri, emisii poluante, riscul de accidente), a localizării şi caracteristicilor impactului potenţial, s-a stabilit că realizarea acestuia nu va  avea  un impact semnificativ asupra calităţii factorilor de mediu;

**b)** Caracteristicile proiectului:

b1) dimensiunea şi concepţia întregului proiect:

Prin proiect se propune construirea unui centru de colectare deșeuri de la persoanele fizice de pe raza localității și/sau a UAT afiliate, colectate separat în containere/recipiente. Drept urmare se propune:

* **Construire platformă carosabilă** de tip ab-roll pentru deșeuri și circulația autoturismelor cetățenilor care aduc deșeuri, respectiv a camioanelor (cap-tractor) care aduc/ridică containerele:

Platforma pentru depozitarea containerelor este propusă a se realiza cu următoarea structură rutieră:

- 23 cm beton de ciment rutier BcR 3,5;

- 2 cm nisip (sau folie PVC);

- 30 cm balast;

- geotextil cu rol izolant, anticontaminant, drenant – min. 200g/mp;

- pat de fundare nivelat și compactat.

Platforma va fi delimitată de borduri prefabricate cu dimensiunea de 20 x 25 cm montate pe fundație din beton C16/20 cu dimensiunea de 30 x 15 cm.

Pentru a evita apariția fisurilor și crăpăturilor datorită variațiilor de temperaturi și umiditate, tasărilor inegale și pentru necesități de construcție, îmbrăcămintea se va executa cu rosturi transversale și longitudinale, care o va împărți în dale.

* **Construire platformă betonată** pentru amplasarea containerelor tip baracă de tipul unei dale flotante (placă din beton armat), cu grosimea de 25cm, așezată pe o pernă de balast ce va asigura adâncimea minimă de fundare.

Stratificația platformei betonate, de jos în sus, se va realiza după cum urmează:

* Perna de balast stabilizat in-situ cu 4% liant hidraulic (de tip DOROSOL sau similar) - grosime 65 cm;
* Strat rupere capilaritate 25 cm - pietriș mărgăritar compactat 95%;
* Folie polietilenă 0.3mm;
* Strat de egalizare - beton simplu C8/10 10 cm;
* Dala flotantă - placa b.a. 25 cm C16/20;
* **Realizare sistem de canalizare:**

Apele pluviale rezultate pe amplasament (de pe platforma betonată pe care se amplasează recipientele de colectare, platforma carosabilă, platforma pe care se amplasează containerul de tip baracă pentru administrație-supraveghere, precum și de pe acoperișuri) vor fi dirijate prin pante transversale de 2.00% și longitudinale de min. 0.3% și se vor colecta prin două rigole prefabricate din beton polimeric acoperite cu grile din fontă cu clasa de încărcare D400, și evacuate printr-o rețea subterană din tevi PVC.

Pe conducta de evacuare ape pluviale se va amplasa un separator de hidrocarburi cu capacitatea de 30l/s și volum de 11250l pentru preepurare montat îngropat. Apele pluviale preepurate în separatorul de hidrocarburi îngropat se vor evacua în bazinul de retenție de 8 mc de unde vor fi integral vidanjate.

Colectarea apelor uzate menajere de la grupurile sanitare aferente containerului tip baracă se va realiza prin conducte de canalizare verticale și orizontale, executate din tuburi de scurgere din PP (îmbinate prin mufe cu garnitura de cauciuc) către rezervorul subteran vidanjabil cu o capacitate de 8 mc.

* Amenajare **zonă verde cu gazon și plantație perimetrală de protecție:**

Se propune plantarea perimetrală de *Prunus laurocerasus Caucasica* – laurul de cireș caucazian, pe 4 laturi, dispus pe un singur rând, pentru a asigura un gard viu, șirul plantat fiind amplasat înspre exteriorul incintei față de gardul de împrejmuire a platformei, având în vedere:

* rezistența la îngheț, fezabil pentru plantare solitară și paravane de intimitate;
* toleranța ridicată la umbră;
* creșterea rapidă, toleranța la tăieri și îngheț, rezistența la secetă;

Local, se vor amplasa arbuști Tuia Occidentalis Smarald conform planului de situație.

* **Construire** **copertină** pe structură metalică ușoară alcătuită din 9 stâlpi situați la interax de câte 5.0 m, prevăzuți la partea superioară cu grinzi în consolă de câte 4.50 m de o parte și de alta.

Stâlpii au secțiunea transversală sub formă de cruce de malta, fiind alcătuiți din câte 2 profile ortogonale IPE500, sudate între ele, pe toată lungimea de contact.

Grinzile în consolă sunt alcătuite din profile IPE360, prevăzute cu vute în zona de rezemare pe stâlpii metalici. Pe direcție longitudinală s-au prevăzut grinzi de montaj și rigidizare alcătuite din profile IPE180.

Pentru rigidizarea structurii la nivelul învelitorii și pentru asigurarea comportării de diafragmă rigidă a acoperișului, s-au prevăzut contravântuiri orizontale alcătuite din bare Φ25, ce se îmbină cu întinzătoare.

Stâlpii vor fi realizați din material S355J2, iar restul structurii metalice din S235J2.

Execuția structurii presupune realizarea uzinată a ansamblelor stâlpilor și grinzilor și montajul acestora pe șantier prin îmbinări cu șuruburi.

Învelitoarea se va realiza din tabla cutată de tip TRS85-1120x1mm (sau similar), fixată pe panele alcătuite din profile UPE200.

Sistemul de fundare ales este cel de fundații izolate sub stâlpii structurii. Fundațiile sunt alcătuite din blocuri (tălpi) de fundare cu dimensiunea de 4.00x4.00m și cuzineți cu dimensiunea de 2.00x2.00m. Înălțimea tălpilor este de 1.20m, iar a cuzineților este de 1.00m.

Adâncimea de fundare ( inclusiv stratul de egalizare de 10cm de sub blocul de fundare) este de -2.30m față de cota ±0.00 a structurii (față de cota platformei amanajate).

Fundațiile sunt armate cu bare independente Φ16/15cm/15cm dispuse orotgonal pe cele 2 direcții principale. Încastrarea structurii metalice în fundații se va realiza prin intermediul carcaselor de buloane, alcătuite din șuruburi de ancoraj M42 realizate din oțel S355J2, înglobate în fundații.

* **Montarea panourilor fotovoltaice pe copertina metalică**

Se propune amplasarea panourilor fotovoltaice cu o eficiență de 18,33% pe copertina metalică în vederea reducerii consumului de energie din surse primare.

Caracteristici:

* număr celule/modul: 108
* tehnologie: monocristalin
* dimensiune panou: 2000x1000x120mm
* greutate panou: 18kg
* **Realizare împrejmuire amplasament cu poartă de acces culisantă – acționare manuală:**

Structurile de rezistenţă propuse pentru împrejmuirea perimetrală și pentru gardul interior vor fi alcătuite din stâlpi metalici încastrați în fundații izolate din beton simplu sau beton armat.

Stâlpii metalici vor fi realizați din țevi dreptunghiulare de tip 40x60x2mm și 100x100x6mm. Aceștia vor fi prevăzuți la partea superioară cu capace prefabricate din PVC, pentru oprirea pătrunderii apei meteorice înauntul lor.

Panourile de gard vor fi realizate din sârmă galvanizată Φ5mm, cu ochiuri 5x20cm, ce va fi prinsă de stâlpii metalici prin intermediul unor cleme prefabricate metalice, zincate.

Fundațiile de stâlpi curenți vor fi realizate din beton simplu și vor avea secțiune circulară Φ45cm.

Fundațiile stâlpilor adiacenți porților auto și de acces, realizați din țeavă dreptunghiulară de tip 100x100x6mm, vor fi din beton armat și vor avea secțiunea dreptunghiulară 45x45cm. Acestea vor fi armate cu bare Φ12 sus și jos și etrieri Φ8/10cm.

Adâncimea de fundare a stâlpilor gardului va fi de -1.10m, astfel încât fundarea să se realizeze sub adâncimea de îngheț.

Fundațiile izolate din beton simplu realizate pentru împrejmuirea perimetrală se vor solidariza prin intermediul unuei grinzi de soclu din beton armat, cu secțiunea 20x30cm, armată cu bare longitudinale 2Φ12 sus și jos și etrieri Φ8/20cm.

* **Montare cântar carosabil pentru camioane:**

Echipamentul de cântărire autovehicule este un cântar proiectat modular din platforme de oțel, cu profil jos de concepție modernă, destinat cântăririi în regim static a autovehiculelor.

Amplasarea acestuia se face pe o suprafață betonată dreaptă calculată în așa fel încât să susțină greutatea sistemului de cântărire cu toată furnitura aferentă și greutatea maximă a autocamionului pentru care se face cântărirea.

Structura metalică asigură siguranța în exploatare, o precizie și acuratețe sporite de cântărire și o durată îndelungată de serviciu.

Operarea cântarului se poate face atât de la tastatura indicatorului de greutate cât și cu ajutorul unui computer pe care se află instalat programul de management al cântăririlor DC Truck Master. Terminal de cântărire tip “Self” ce elimină prezența operatorului, cântărirea fiind efectuată chiar de către conducătorul auto.

* **Amplasare dotări:**
* **container de tip baracă pentru administrație – supraveghere**, prevăzut cu un mic depozit de scule și două grupuri sanitare, unul pentru angajatul platformei, altul pentru cetățenii care aduc deșeuri;
* **container de tip baracă, frigorific, pentru cadavre de animale mici de casă** (pisici, câini, păsări); Dimensiuni interioare 2,00 x 2,00 x 2,25m;
* **container de tip baracă pentru colectarea de deșeuri periculoase** (vopsele, bidoane de vopsele sau diluanți, medicamente expirate, baterii)

Echipare container deșeuri periculoase:

- container pentru lămpi fluorescente și cu descărcare (neon);

- container pentru substante periculoase;

- cutie mobilă 250 l pentru depozitaea și transportul substantelor solide periculoase;

- recipient cu două carcase 500 l pentru lichide periculoase;

- container uleiuri uzate;

- coșuri de gunoi medicinale din plastic 60l;

- coș plastic 120 l pentru colectare baterii;

- cutie plasă de sârmă cu adaptor pentru stivuitor 1670 l pentru depozitarea deșeurilor electrice;

- cuva de captare B 4 pentru a proteja butoaiele care pot să aibă scurgeri;

- container pentru deșeuri periculoase.

* **3 containere prevăzute cu presă pentru colecarea deșeurilor de hârtie/carton, plastic, respectiv textile**;
* **3 containere închise și acoperite de tip walk-in, pentru colecatrea deșeurilor electrice/elctronice, a celor de uz casnic (electrice mari – frigidere, televizoare, etc.) și a celor de mobilier din lemn**;
* **2 containere de tip SKIP deschise, pentru deșeuri de sticlă –** geam, respetciv sicle/borcane/recipiente;
* **3 containere deschise, înalte, de tip ab-roll pentru anvelope, deșeuri metalice, deșeuri de curte/grădină** (crengi, frunze, etc);
* **3 containere deschise, joase, de tip ab-roll, dintre care 2 pentru deșeuri din construcții, moloz**;
* **2 scări mobile metalice** (oțel zincat) pentru descărcarea deșeurilor în containerele deschise înalte;
* **stâlpi de iluminat și camere supraveghere.**

Bilanț teritorial:

|  |  |  |  |  |
| --- | --- | --- | --- | --- |
| **SUPRAFAȚĂ TEREN** | **EXISTENT** | | **PROPUS** | |
| **3.500,00mp** | mp | % | mp | % |
| **SUPRAFAȚĂ CONSTRUITĂ** | 0,0mp | 0,0% | 387,9mp | 11,08% |
| **SPAȚII VERZI** | 3.500,00mp | 100% | 1.459,4mp | 41,70% |
| **CIRCULAȚII, PARCĂRI, ACCESURI** | 0,0mp | 0,0% | 1.652,7mp | 47,22% |
| **TOTAL TEREN** | **3.500,00mp** | **100%** | **3.500,00mp** | **100%** |

Prin suprafață construită se înțelege amprenta la sol a copertinei pe structură metalică (373,5mp) și suprafața construită a barăcii pentru administrație – supraveghere (14,4mp).

Spațiul verde amenajat exclusiv pentru CAV (în incinta împrejmuită CAV) este în suprafață de 378,6mp. Restul suprafeței de teren nu se va utiliza pentru realizarea unor lucrări de construcții-montaj putând fi amenajată ca spațiu verde/prevăzută cu gazon (nu face obiectul prezentului proiect).

**Utilități:**

**Alimentarea cu apă:** utilizarea unei soluții individuale de alimentare cu apă (rezervor prefabricat de stocare apă potabilă cu o capacitate de 1500l dotat cu hidrofor) până la extindere rețelei publice în zona obiectivului de investiții;

Amplasarea rezervorului și a hidroforului se propun a se realiza într-o cuvă realizată din beton armat conform proiectului de rezistență.

Sursa de apă necesară umplerii rezervorului o constituie rețeaua cu apă potabilă a localității. Atunci când se golește, acesta va fi alimentat cu ajutorul unei autocisterne, aflată în dotarea operatorului.

**Evacuarea apelor uzate**: apele pluviale rezultate de pe amplasament sunt preepurate într-un decantor de separator de hidrocarburi cu capacitatea de 30l/s și volum de 11250l montat îngropat. Apele pluviale preepurate în separatorul de hidrocarburi îngropat se vor evacua în bazinul de retenție de 8 mc de unde vor fi integral vidanjate.

Colectarea apelor uzate menajere de la grupurile sanitare aferente containerului tip baracă se realizează într-un rezervor subteran vidanjabil cu o capacitate de 8 mc.

**Asigurarea agentului termic**: containerul și grupurile sanitare vor fi încălzite cu radiatoare electrice, iar apa caldă menajeră se va asigura prin intermediul unui boiler electric conform proiect-tip.

**Alimentarea cu energie electrică**:- branșare la rețeaua publică de alimentare cu energie electrică.

b2) cumularea cu alte proiecte existente şi/sau aprobate: - lucrările necesare realizării proiectului nu se suprapun cu alte proiecte existente sau planificate în zonă.

b3) utilizarea resurselor naturale, în special a solului, a terenurilor, a apei şi a biodiversităţii: în perioada de execuţie se vor folosi cantităţi de piatră brută, balast, pământ.

b4) cantitatea şi tipurile de deşeuri generate/gestionate: deșeuri specifice lucrărilor de construcții care vor fi gestionate conform OUG nr. 92/2021 privind regimul deşeurilor, aprobată prin Legea nr. 17/2023; acestea vor fi colectate selectiv și se vor valorifica/elimina numai prin operatori economici autorizați.

Tipuri și cantități de deșeuri care pot fi predate de către cetățeni de la adresa de domiciliu, în punctul de colectare selectivă:

|  |  |  |
| --- | --- | --- |
| **DENUMIRE TIP DEȘEU** | **CANTITATE / ZI** | **CANTITATE / AN** |
| Plastic | nelimitat | nelimitat |
| Hârtie, carton | nelimitat | nelimitat |
| Deșeuri textile | nelimitat | nelimitat |
| Sticlă | nelimitat | nelimitat |
| Metal | nelimitat | nelimitat |
| Deșeuri de grădină | nelimitat | nelimitat |
| Electrice, electronice | nelimitat | nelimitat |
| Baterii auto | nelimitat | nelimitat |
| Deșeuri construcții | 1 mc | 10 mc |
| Mobilier | Mobilierul unei încăperi | Mobilierul a 5 încăperi |
| Ulei vegetal uzat | 10 litri | 50 litri |
| Recipiente pentru inscticide | 10 buc. | 40 buc. |
| Cutii vopsele | 10 buc. | 40 buc. |
| Anvelope Ø max. 22” | 5 buc. | 20 buc. |
| Tuburi neon | 10 buc. | 40 buc. |
| Baterii mici | 50 buc. | 250 buc. |
| Carcase animale mici | 1 buc. (max. 20 kg) | 10 buc. |
| Medicamente expirate | 20 cutii | 100 cutii |

b5) poluarea şi alte efecte negative:

Se vor lua toate măsurile necesare să fie respectate toate prevederile legilor în vigoare, atât pe timpul execuției lucrărilor, cât și pe timpul funcționării construcției.

**Măsuri pentru protecția calității apelor:**

* dotarea cu material absorbant și intervenția imediată în cazul în care se observă scurgeri, menținerea autovehiculelor într-o bună stare tehnică, staționarea acestora pe platforme betonate;
* se interzice aruncarea și depozitarea pe maluri sau în albiile râurilor a deșeurilor de orice fel rezultate din lucrări;
* se va respecta strict proiectul de execuție aprobat;
* evitarea pierderilor de produse petroliere (motorină, ulei) de la mașini/utilaje, care prin precipitații sau spălări pot să ajungă în pânza de apă freatică;
* respectarea măsurilor şi condiţiilor de realizare a proiectului.

**Măsuri pentru protecția aerului:**

* întreţinerea din punct de vedere tehnic a mijloacelor de transport şi a utilajelor pentru minimalizarea emisiilor de gaze de eşapament şi repunerea în funcţiune a acestora numai după remedierea eventualelor defecţiuni;
* transportul materialelor pulverulente la punctele de lucru se va realiza numai în stare umectată sau acoperite, pentru a evita emisiile de pulberi sau pierderile de materiale în timpul transportului;
* pentru limitarea emisiilor în atmosferă în perioada de staționare să fie oprită funcționarea motorului și realizarea periodică a reviziilor tehnice ale mașinilor și utilajelor;
* respectarea graficelor de lucru pentru utilaje;
* se va respecta prevederile legislației în vigoare.

**Măsuri pentru protecția împotriva zgomotului și vibrațiilor:**

* se va respecta durata de execuţie a proiectului astfel încât disconfortul generat de poluarea fonică să fie cât mai redus ca timp;
* utilajele folosite vor respecta standardele referitoare la emisiile de zgomot, fiind admisă doar folosirea echipamentelor ce poartă inscriptionat în mod vizibil, lizibil și de neșters marcajul European de conformitate CE, însoțit de indicarea nivelului garantat al puterii sonore;
* se va lucra numai în timpul orelor permise și se va reduce la minim viteza de deplasare a utilajelor în zonă.

**Măsuri pentru protecția solului și subsolului:**

* se interzice depozitarea/deversarea pe sol a deșeurilor și substanțelor periculoase (uleiuri, combustibil, etc.);
* asigurarea stării tehnice corespunzătoare a utilajelor folosite atât pentru evitarea scurgerilor de carburanți și lubrifianți;
* evitarea ocupării de terenuri suplimentare față de cele incluse în proiect, iar în situațiile când acest lucru se impune din considerente de natură pur tehnică,minimizarea lor;
* în cazul producerii de scurgerile de ulei/combustibil/alte produse chimice se va acționa imediat cu mijloace absorbante. Dacă este cazul se va curața zona afectată iar pământul contaminat va fi excavat și preluat pentru depozitare, tratare sau eliminare de către firme autorizate.

**Lucrări necesare organizării de șantier:**

Organizarea de șantier necesară realizării obiectivului de investiții va fi amplasată în incinta proprietății. Pe teren constructorul/antreprenorul va executa lucrări de organizare provizorii și va dispune de construcții provizorii, numai cele strict necesare șantierului, impuse de execuția lucrărilor de bază, cât și de necesitățile șantierului.

În această categorie se cuprind:

* construcții provizorii/dotări sociale și sanitare și instalațiile aferente: baracă/container și vestiar personal/muncitori (baraca/containerul personalului se va dota cu dulap PSI complet echipat), grup sanitar (toaletă/-e ecologică/-e mobilă/-e - serviciile privind curăţirea si igienizarea toaletelor ecologice, precum şi ritmicitatea acestor servicii, vor fi asigurate pe bază de contract de către o firmă specializată), căi de acces pietonale și parcări - după caz (scări, platforme, planuri înclinate);
* construcții provizorii și instalațiile aferente pentru deservirea lucrărilor de construcții/montaj: împrejmuiri provizorii pentru depozitarea materialelor, etc.
* recipienți destinați precolectării deșeurilor: cupe (conform contract de prestări servicii privind ridicarea și transportul materialelor rezultate din demolări și construcții);
* mecanisme de construcții, mijloace de transport și utilaje;
* împrejmuire cu plasă, cabina de pază-post de control și verificare acces, panoul de identificare a investiției, afișaje (dacă este cazul).

Construcțiile provizorii de mai sus sunt enunțiative, nu au caracter limitativ, ele vor putea fi suplimentate/eliminate de constructor/antreprenor în funcție de necesitățile și posibilitățile acestuia și în funcție de termenele de execuție asumate contractual.

Construcțiile provizorii din șantier vor fi dimensionate astfel încât să asigure necesitățile muncitorilor din șantier, să fie conforme cu toate normele de securitate și sănătate în muncă, să asigure continuitatea fluxului tehnologic din procesul de execuție cu evitarea timpilor pierduți.

Periodic se va verifica continuitatea, starea tehnică și de securitate a împrejmuirii șantierului astfel încât să fie preîntâmpinat orice acces neautorizat în incintă.

Spațiile afectate temporar de lucrări vor fi limitate la minimul necesar și vor fi strict marcate.

După finalizarea proiectului constructorul va elibera amplasamentul de orice categorie de deșeu și se vor lua toate măsurile necesare refacerii zonei adiacente, toate utilajele, deșeurile și materialele de construcție fiind îndepărtate de pe amplasament. Orice exces de material inert/reciclabil rezultat din etapa de construire care nu va fi utilizat pe amplasament va fi eliminat sub coordonarea constructorului.

Constructorul are obligația refacerii terenului afectate temporar de lucrări (amplasamentul organizării de șantier, alte spații afectate temporar de lucrări). În situația în care în timpul realizării lucrărilor vor fi afectate drumurile de acces atunci acestea vor fi refăcute.

La finalizarea lucrărilor, amplasamentul se va amenaja conform planului de situație.

b6) riscurile de accidente majore şi/sau dezastre relevante pentru proiectul în cauză, inclusiv cele cauzate de schimbările climatice, conform informaţiilor ştiinţifice: nu este cazul, proiectul nu intră sub incidenţa legislaţiei privind controlul activităţilor care prezintă pericole de accidente majore în care sunt implicate substanţe periculoase.

b7) riscurile pentru sănătatea umană - de exemplu, din cauza contaminării apei sau a poluării atmosferice: - se vor lua toate măsurile necesare să fie respectate toate prevederile legilor în vigoare atât pe timpul execuției lucrărilor cât și pe timpul funcționării construcției.

**c)** Amplasarea proiectelor:

c1) utilizarea actuală şi aprobată a terenurilor: terenul aferent lucrărilor propuse conform certificatului de urbanism nr. 09 din 19.06.2023 emis de Comuna Ip, se află în extravilanul comunei Ip, este proprietatea comunei, având categoria de folosință de teren neproductiv.

c2) bogăţia, disponibilitatea, calitatea şi capacitatea de regenerare relative ale resurselor naturale, inclusiv solul, terenurile, apa şi biodiversitatea, din zonă şi din subteranul acesteia: nu este cazul;

c3) capacitatea de absorbţie a mediului natural, acordându-se o atenţie specială următoarelor zone:

* zone umede, zone riverane, guri ale râurilor: nu este cazul;
* zone costiere şi mediul marin: nu este cazul;
* zonele montane şi forestiere: nu este cazul;
* arii naturale protejate de interes naţional, comunitar, internaţional: nu este cazul;
* zone clasificate sau protejate conform legislaţiei în vigoare: situri Natura 2000 desemnate în conformitate cu legislaţia privind regimul ariilor naturale protejate, conservarea habitatelor naturale, a florei şi faunei sălbatice; zonele prevăzute de legislaţia privind aprobarea Planului de amenajare a teritoriului naţional - Secţiunea a III-a - zone protejate, zonele de protecţie instituite conform prevederilor legislaţiei din domeniul apelor, precum şi a celei privind caracterul şi mărimea zonelor de protecţie sanitară şi hidrogeologică: nu este cazul;
* zonele în care au existat deja cazuri de nerespectare a standardelor de calitate a mediului prevăzute de legislaţia naţională şi la nivelul Uniunii Europene şi relevante pentru proiect sau în care se consideră că există astfel de cazuri: nu este cazul;
* zonele cu o densitate mare a populaţiei: nu este cazul;
* peisaje şi situri importante din punct de vedere istoric, cultural sau arheologic: nu este cazul.

**d)** Tipurile şi caracteristicile impactului potenţial:

d1) importanţa şi extinderea spaţială a impactului - de exemplu, zona geografică şi dimensiunea populaţiei care poate fi afectată: - punctual pe perioada de execuţie;

d2) natura impactului: - impactul asupra zonei este temporar, pe termen scurt, doar pe perioada execuției;

d3) natura transfrontalieră a impactului: - nu este cazul; amplasamentul proiectului nu se află în apropierea graniței cu alte țări, proiectul nu va influența calitatea aerului înconjurător al altei țări sau nu va genera emisii în ape care se genereze efecte pe teritoriul altui stat.

d4) intensitatea şi complexitatea impactului: - va fi mică pe perioada de execuţie şi funcţionare;

d5) probabilitatea impactului - redusă, pe perioada de execuţie şi funcţionare;

d6) debutul, durata, frecvenţa şi reversibilitatea preconizate ale impactului: - perioada de expunere va fi redusă, întrucât poluanţii se vor manifesta doar pe amplasamentul unde au loc lucrări de execuţie. În perioada de execuţie a proiectului durata și frecvența impactului asupra factorilor de mediu va fi temporar și pe termen scurt. Pe măsura realizării lucrărilor şi închiderii fronturilor de lucru, calitatea factorilor de mediu afectaţi va reveni la parametrii iniţiali;

d7) cumularea impactului cu impactul altor proiecte existente şi/sau aprobate: nu este cazul;

d8) posibilitatea de reducere efectivă a impactului: respectarea legislației în vigoare și respectarea condițiilor din prezenta decizie etapă de încadrare.

**II.** Motivele pe baza cărora s-a stabilit necesitatea neefectuării evaluării adecvate sunt următoarele: - nu este cazul; proiectul propus **nu intră** sub incidenţa art. 28 din Ordonanţa de urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificări şi completări prin Legea nr. 49/2011, cu modificările şi completările ulterioare.

**III.** Motivele pe baza cărora s-a stabilit necesitatea neefectuării evaluării impactului asupra corpurilor de apă:

- proiectul propus **nu intră** sub incidenţa prevederilor art. 48 şi 54 din Legea apelor nr. 107/1996, cu modificările şi completările ulterioare, conform adresei nr. 17621/I.O./23.10.2023 emisă de Administrația Bazinală de Apă Crișuri și înregistrată la APM Sălaj cu nr. 8651/02.11.2023, unde se comunică faptul că ”Reglementarea din punctul de vedere al gospodăririi apelor nu este necesară ...”.

**Caracteristicile proiectului şi/sau condiţiile de realizare a proiectului**:

* Respectarea prevederilor art. 20 alin. (1) din Legea nr. 292/2018, privind evaluarea impactului anumitor proiecte publice şi private asupra mediului: "În situaţia în care, după emiterea acordului de mediu şi înaintea obţinerii aprobării de dezvoltare, proiectul a suferit modificări, titularul proiectului este obligat să notifice în scris autoritatea competentă pentru protecţia mediului emitentă cu privire la aceste modificări."
* Conform art. 43, alin. 3-4 din anexa. nr. 5 la procedură, din Legea nr. 292/2018 privind evaluarea impactului anumitor proiecte publice şi private asupra mediului: ”(3) La finalizarea proiectelor publice şi private care au făcut obiectul procedurii de evaluare a impactului asupra mediului, autoritatea competentă pentru protecţia mediului care a parcurs procedura verifică respectarea prevederilor deciziei etapei de încadrare sau a acordului de mediu, după caz; (4) Procesul-verbal întocmit în situaţia prevăzută la alin. (3) se anexează şi face parte integrantă din procesul-verbal de recepţie la terminarea lucrărilor.”
* În cadrul organizării de şantier, după caz, precum şi pe durata execuţiei lucrărilor se vor lua toate măsurile necesare pentru evitarea poluării factorilor de mediu sau prejudicierea stării de sânătate sau confort a populaţiei, fiind obligatoriu să se respecte normele, standardele şi legislaţia privind protecţia mediului, în vigoare;
* Colectarea deşeurilor rezultate pe durata execuţiei lucrărilor şi depozitarea/ valorificarea acestora cu respectarea prevederilor legislaţiei privind regimul deşeurilor.
* Respectarea prevederilor actelor/avizelor emise de alte autorităţi pentru prezentul proiect.
* Respectarea prevederilor Ord. nr. 119/2014, cu modificările și completările ulterioare, privind nivelul de zgomot.
* Interzicerea depozitării direct pe sol a deşeurilor sau a materialelor cu pericol de poluare.
* Luarea tuturor măsurilor de prevenire eficientă a poluării, care să asigure că nicio poluare importantă nu va fi cauzată.
* Evitarea producerii de deșeuri și, în cazul în care aceasta nu poate fi evitată, valorificarea lor, iar în caz de imposibilitate tehnică și economică, luarea măsurilor pentru neutralizarea și eliminarea acestora, evitându-se sau reducându-se impactul asupra mediului.
* Prevenirea accidentelor și limitarea consecințelor acesora.
* Să supravegheze desfășurarea activității, astfel încât să nu se producă fenomene de poluare.
* Se interzice depozitarea pe amplasament de substanțe și preparate periculoase.
* Menținerea în stare de curățenie a spațiului destinat implementării proiectului, fără depozitări necontrolate de deșeuri.
* Asigurarea refacerii mediului în toată zona de implementare a proiectului.
* Se impune respectarea cu strictețe a amplasamentului, fără extinderi sau modificări ulterioare.
* În cazul producerii unui prejudiciu, titularul activității suportă costul pentru repararea prejudiciului și înlătură urmările produse de acesta, restabilind condițiile anterioare producerii prejudiciului, potrivit principiului ”poluatorul plătește”.
* Conform prevederilor Ord. nr. 1798/2007, cu modificările ulterioare, titularul are obligația ca la finalizarea investiţiei şi la punerea în funcţiune a obiectivului să solicite şi să obţină autorizaţia de mediu.

    Prezenta decizie este valabilă pe toată perioada de realizare a proiectului, iar în situaţia în care intervin elemente noi, necunoscute la data emiterii prezentei decizii, sau se modifică condiţiile care au stat la baza emiterii acesteia, titularul proiectului are obligaţia de a notifica autoritatea competentă emitentă.

    Orice persoană care face parte din publicul interesat şi care se consideră vătămată într-un drept al său ori într-un interes legitim se poate adresa instanţei de contencios administrativ competente pentru a ataca, din punct de vedere procedural sau substanţial, actele, deciziile ori omisiunile autorităţii publice competente care fac obiectul participării publicului, inclusiv aprobarea de dezvoltare, potrivit prevederilor Legii contenciosului administrativ nr. 554/2004, cu modificările şi completările ulterioare.

    Se poate adresa instanţei de contencios administrativ competente şi orice organizaţie neguvernamentală care îndeplineşte condiţiile prevăzute la art. 2 din Legea nr. 292/2018 privind evaluarea impactului anumitor proiecte publice şi private asupra mediului, considerându-se că acestea sunt vătămate într-un drept al lor sau într-un interes legitim.

    Actele sau omisiunile autorităţii publice competente care fac obiectul participării publicului se atacă în instanţă odată cu decizia etapei de încadrare, cu acordul de mediu ori, după caz, cu decizia de respingere a solicitării de emitere a acordului de mediu, respectiv cu aprobarea de dezvoltare sau, după caz, cu decizia de respingere a solicitării aprobării de dezvoltare.

    Înainte de a se adresa instanţei de contencios administrativ competente, persoanele prevăzute la art. 21 din Legea nr. 292/2018 privind evaluarea impactului anumitor proiecte publice şi private asupra mediului au obligaţia să solicite autorităţii publice emitente a deciziei

prevăzute la art. 21 alin. (3) sau autorităţii ierarhic superioare revocarea, în tot sau în parte, a respectivei decizii. Solicitarea trebuie înregistrată în termen de 30 de zile de la data aducerii la cunoştinţa publicului a deciziei.

    Autoritatea publică emitentă are obligaţia de a răspunde la plângerea prealabilă prevăzută la art. 22 alin. (1) în termen de 30 de zile de la data înregistrării acesteia la acea autoritate.

    Procedura de soluţionare a plângerii prealabile prevăzută la art. 22 alin. (1) este gratuită şi trebuie să fie echitabilă, rapidă şi corectă.

Prezenta decizie poate fi contestată în conformitate cu prevederile Legii nr. 292/2018 privind evaluarea impactului anumitor proiecte publice şi private asupra mediuluişi ale Legii contenciosului administrativ nr. 554/2004, cu modificările şi completările ulterioare.

Prezentul act nu exonerează de răspundere titularul, proiectantul si/sau constructorul în cazul producerii unor accidente în timpul execuţiei lucrărilor sau exploatării acestora.

**DIRECTOR EXECUTIV**

**dr. ing. Aurica GREC**

Şef Serviciu Avize, Acorduri, Autorizații,

ing. Gizella Balint

Întocmit,

ing. Georgiana Jula